b'\n_START_ARTICLE_\nMestna avtobusna linija \xc5\xa1t. 12 (Ljubljana)\n_START_SECTION_\nZgodovina\n_START_PARAGRAPH_\nV nekdanji ob\xc4\x8dini Ljubljana se je zaradi gradnje naselij na obrobju mesta sredi 50. let 20. stoletja pokazala potreba po povezavi predmestnih naselij s sredi\xc5\xa1\xc4\x8dem mesta z rednimi avtobusnimi progami. Tako so nastale proge \xc5\xa1t. 10, 11, 12, 13 in 15, ki so v okviru primestnega potni\xc5\xa1kega prometa s kolodvora povezovala omenjena naselja. Prva trasa primestne proge \xc5\xa1t. 12 Kolodvor \xe2\x80\x93 Vev\xc4\x8de je bila speljana po Njego\xc5\xa1evi in Zalo\xc5\xa1ki cesti do kon\xc4\x8dnega postajali\xc5\xa1\xc4\x8da na Vev\xc4\x8dah (do Polja je obratovala po isti trasi \xc5\xa1e s progama 10 in 11)._NEWLINE_Ko so proge pri\xc5\xa1le pod okrilje mestnega prometa, so leta 1974 najprej korenito spremenili potek trase proge \xc5\xa1t. 12. S Kolodvora so jo 29. novembra podalj\xc5\xa1ali za Be\xc5\xbeigrad in jo speljali po trasi, po kateri vozi \xc5\xa1e danes (Be\xc5\xbeigrad \xe2\x80\x93 Vev\xc4\x8de). Tedaj so avtobusno povezavo dobila naselja na severovzhodnem delu mesta (Sneberje, Trbe\xc5\xbee in Hrastje). Progo so konec leta 1982 ponovno skraj\xc5\xa1ali do Kolodvora , leta 1984 pa so jo ponovno podalj\xc5\xa1ali za Be\xc5\xbeigrad. _NEWLINE_Zaradi gradnje vzhodne ljubljanske obvoznice in novih spremljevalnih cest je bilo leta 1998 opu\xc5\xa1\xc4\x8deno postajali\xc5\xa1\xc4\x8de \xc5\xa0entjakobski most. Jeseni leta 2009 so kon\xc4\x8dno postajali\xc5\xa1\xc4\x8de Be\xc5\xbeigrad zaradi novo na\xc4\x8drtovanega parka Navje s stare Linhartove ceste prestavili na \xc5\xbdelezno cesto, traso linije pa so speljali po Vilharjevi cesti._NEWLINE_Na pobudo prebivalcev in \xc4\x8cetrtnih skupnosti Polje in Jar\xc5\xa1e so potek linije \xc5\xa1t. 12 13. oktobra 2016 spremenili v naselju Sneberje. V smeri Be\xc5\xbeigrad tako avtobusi vozijo od kri\xc5\xbei\xc5\xa1\xc4\x8da Zadobrov\xc5\xa1ke in Snebrske po Sneberski cesti, cesti Trbe\xc5\xbee in do \xc5\xa0martinske, v smeri Vev\xc4\x8d pa po \xc5\xa0martinski, Sneberski do kri\xc5\xbei\xc5\xa1\xc4\x8da z Zadobrovsko. Linija \xc5\xa1t. 12 tako sedaj poteka skozi strnjeno naselje, kjer so uredili novo postajali\xc5\xa1\xc4\x8de Trbe\xc5\xbee.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Zaradi manj\xc5\xa1ega \xc5\xa1tevila potnikov na njej so intervali med avtobusi ve\xc4\x8dji. Najpogosteje vozijo ob delavni\xc5\xa1kih prometnih konicah.'